Hari.
Domingo safini ajorana vani asia vakajoronikosoaꞌaha adani Jesus ipohina.
Kakaꞌoahamanihi ida bakatha,
hoariha oꞌoiria kaimoni.
Vaꞌora vifiniki adani judeus kaijaꞌari vanavaꞌisohiva abono vaꞌoaniaro maina vaꞌora vavahonariahivini vagathana.
Hari.
Oniaroa,
abono-ra nanokiaꞌaha ada Jesus,
vahararana gaakosoaꞌina hojaꞌina.
Vaꞌora niꞌaꞌaha:
—Avavaꞌini jahajahaꞌava.
Vara nina naothinia vaꞌora nanokiahiꞌaha saꞌa kasiini jarari siini hiki kaakhaniꞌikia.
Vakadikaꞌdaꞌdi-ra vanokiꞌianavini,
khai vaꞌora niꞌaꞌahapikiꞌaha adani ipohina.
Jesus vaꞌora niꞌaꞌianaha:
—Avavaꞌini jahajahaꞌava.
Kodiabiꞌi hora karonaꞌavini vani fori hija ida aꞌonira okaronavini jaboni Deus athi-ra avanamonija kaimoni.
Jesus vanamana bikarafofofiahaꞌaha afonana,
vaꞌora niꞌaha:
—Vagathaniꞌa bana hada Maꞌonahai Jahaki.
Avaniꞌahi ida ijaꞌari:
“Aakavaꞌiꞌbirinihi hida
kadahojai jahariki,
ira aakariakahi.”
Avaniꞌahi,
oniani ida Deus ijaꞌari kahojai jahariki abosini-ra naꞌbiravini hija bana,
biakariakaki jaboni ida ijaꞌari.
Avaniꞌahi ida ijaꞌari:
“Jokoa aakavaꞌiꞌbirinirihi hida kadahojai jahariki,
ni-ira aakariakaki.”
Avaniꞌahi,
oniani ida Deus kidihojai jahariki binaꞌbiraravini hija jaboni,
ni-biakariakaki jaboni ida ijaꞌari.
Hari.
Oniaroa,
Jesus abono-ra nanokiavini vani kidipohi vakadiania,
ni-hojaki ada ipohina Tomé oniki.
Tomé onina hoariha Soi.
Hari.
Kaikahiꞌaha ada Tomé Jesus ipohina vakadiania,
vaniꞌaha:
—Tomé,
anokiꞌiki ada akadikaꞌdaꞌdi Jesus.
Vaathi bigathaniꞌaha:
—Okanokiravini oadani ida itapoa kaibavini Jesus saꞌa,
okaabadaravini oadani ida itapoa kaibavini osaꞌa nokhonia,
jarari siini hiki osaꞌa,
okajariꞌdapaꞌitxiki ida ahokiꞌina — vaꞌora niꞌaꞌaha ada Tomé.
Hari.
Radahaꞌihi ida semana hoarani,
vakajoronikosoaꞌianaha adani Jesus ipohina.
Tomé hojaꞌiki jaboni.
Kakaꞌoahajahakiꞌianaki ida gora kaathani.
Hari.
Nokiaꞌianaha ada Jesus vahararana gaakosoaꞌina hojaꞌianaha,
vaꞌora niꞌaha:
—Avavaꞌini jahajahaꞌava.
Oniaroa,
Tomé-ra niꞌaꞌaha:
—Tomé,
isaꞌani-ra kanaibavi itapoa kaibavini-ra vada kaniꞌa.
Isaꞌani-ra kanaibavi ojarari siini kaakhaniꞌiki kani mahija ikaabadavini.
Hariꞌa oahokiꞌina-ra kajariꞌdajana.
Hora vakaijokaꞌa bana.
Toméa biniꞌaꞌaha:
—Kodikaꞌdaꞌdi i,
kodiDeus i — Jesu-ra niꞌaꞌaha.
Jesua biniꞌaha:
—Oahokina-ra inokiꞌavini mani ida hora ikajariꞌdajanaravini hija.
Deus vaꞌora kajoamoraki adani vajariꞌdariki hora vanokiravini kabaꞌi.
Ni-onajirihahaviki ida Jesus kabadani danoki hihida papira.
Harivani Jesus ipohina hari,
anokibakhiaki ida kidibadani danoki ipohiki hoariha.
Kidibadani danoki kavaranihi onajirivini hiki Jesu-ra avakajariꞌdaravini.
Onofiki ida avakajariꞌdaravini Cristo Deua bikaronaꞌavini.
Deus kaisai ada Jesus.
Jesu-ra avavakaijokahi;
mahi jaꞌdini anokhomiriki-ra avavahojahi Deus kania hidiaja,
namajaja jaboni.